**Kierinki** on vanha, elinvoimainen erä- ja maatalouskylä Riipijoen varrella Sodankylässä, Lapin maakunnassa. Kylä sijaitsee Keski-Lapissa, 65 kilometriä kuntakeskus Sodankylän kirkonkylästä länteen. Lähin kaupunki ja aluekeskus Rovaniemi sijaitsee 113 kilometriä etelään.

Kierinki on valittu vuoden lappalaiseksi kyläksi (2013). Kylässä asuu valtakunnallisten lehtitietojen mukaan vakituisesti 120 tai 130 ihmistä, minkä ohella loma-asukkaita on vaihteleva määrä. Paikallislehtio kertoo kuitenkin tilastollaan asukasluvun pudonneen jo alle sataan (87 hlöä, 2020). Kylän pääelinkeinoja ovat maa- ja metsätalous sekä poronhoito. Lisäksi käsityöläisyys ja matkailu tuovat tuloja.

Maisemaltaan Kierinki kuuluu Peräpohjola–Lapin maisemamaakunnan Aapa-Lapin seutuun. Kylä on arvioitu eräksi Suomen valtakunnallisesti arvokaista maisemakokonaisuuksista. Kylämiljön pinta-ala on 761 hehtaaria. Pääosan tästä muodostavat metsät sekä avoimet kankaat ja kalliomaat (498 ha). Rakennettuja alueita on 52 hehtaaria ja maatalousalueita 94 hehtaaria. Lisäksi kylän alueen maisemaa sävyttävät kosteikot ja avoimet suot (63 ha) sekä vesialueet (54 ha).

Kieringin alueen halki virtaa Riipijoki. Kylä on vaarojen ja laajojen aapasoiden ympäröimä. Alueen rypäsmäinen asutus viittää vanhaan saamelaisasutukseen ja tyypilliseen kolttakenttäkylään. Talot ja pellot sijaitsevat kumpareella, jonka lakialue on ollut pitkään viljelytynä. Talojen rakennustyyli poikkeaa tavallisista Lapin kylistä. Tilojen päärakennukset ovat kookkaita ja kauniisti koristeltuja. Rakennukset ovat useimmiten maalattu vaaleiksi. Rakennuskannan paikallista kehitystä saattoi edesauttaa osaltaan se, että vuonna 1910 kylän talolliset perustivat yhteisomisteisen mylly-yhtiön sahoineen.

Kylämaisemassa näkyy maataloustoiminnan aktiivisuus. Kieringin ensimmäiset asukkaat ovat olleet metsälappalaisia. Uudisasukkaat saapuivat kylään muualta. Kylän ensimmäinen maata viljelevä uudisasukas on tiettävästi ollut Hannu Hannunpoika Martin (Hans Kieriki 1718-1798). 1700-luvun lopulla asukkaita löytyy jo neljästä talosta. Ensimmäinen asutus sijoittuu Kierinkivaaran länsipuolelle. 1815 kylän asukasluku on ollut 21 henkilöä, vuonna 1830 35 henkeä. 1830-luvun katovuodet aikaansaivat kuitenkin muuttoa Norjan Ruijaan. 1800-luvun loppuun mennessä kylän väkiluku oli noussut noin 200:aan. Riipijoen läheiset niityt ovat olleet ainakin 1800-luvun alkupuolelta lähtien niittokäytössä. Karja on kuljetettu lähimetsiin vaaran laitoja ja soiden lehmisiltoja pitkin. Porotalous on tärkeä elinkeino ja seudulle verraten äskettäin tuodun ylämaankarjan määrä on lisääntynyt 2010-luvulla.

Kieringin historiaa...

Kieringissä toimii kyläkauppa, jonka yhteydessä palvelee baari ja bensa-asema. Kylällä järjestetään vuosittain teatterifestivaalit ja maalaismarkkinat. Kieringin vetovoimaa matkailijoille on kehitetty perustamalla matkailu- ja retkeilyreittejä sekä majoituspalvelujen tarjonnalla. Talvisin kyläläiset ylläpitävät lähiseutunsa kelkkareitistöä, joka on osa valtakunnallista ja alueellista mootorikelkkareitistöä.

Lähteet
-------

1. 1 2 3 4 5 6 7  Eteläinen Lappi. Valtakunnallisesti arvokkaat maisema-alueet. VAMA 2021 (pdf, 11 MB) (Kierinki, s. 44-46; kartta s.1) ymparisto.fi. Viitattu 29.12.2022.
2. 1 2  Sodankylän asukasluku jatkaa laskuaan *Sompio, sompio.fi*.  10.1.2022.  Arkistoitu 21.1.2022. Viitattu 1.1.2023.
3. ↑  Kierinki (myös Asutusnimihakemiston sivulle linkitetty MML:n Nimistön tietokortti: Kierinki. Kylä tai kulmakunta) *Asutusnimihakemisto*. Kotimaisten kielten keskus, kotus.fi. Viitattu 29.12.2022.
4. ↑  Kierinki Kansaisen karttapaikka, asiointi.maanmittauslaitos.fi. Viitattu 29.12.2022.
5. ↑  Perttu Ruokangas: Kierinki pääsee televisioon  8.8.2014. Yleisradio, yle.fi. Viitattu 30.12.2022.
6. 1 2 3 4 5  Susanna Chazalmartin (teksti), Kaisa Sirén (kuvat): Lappilainen Kieringin kylä on köyhä mutta onnellinen: "Täällä on ollut aina hyvä asua"  8.10.2017. kotiliesi.fi. Viitattu 30.12.2022.
7. 1 2 3  Anna-Stina Nykänen (teksti), Jaakko Heikkilä (kuvat): Tunne Suomi - Onnen oppitunnit (pdf) (sanomalehtijutun kopio kyläyhdistyksen sivustolla)  24.12.2021. Helsingin Sanomat, via kierinki.com.  Arkistoitu 30.12.2022. Viitattu 30.12.2022.
8. ↑  Vuoden lappilainen kylä lappilaisetkylat.fi. Viitattu 30.12.2022.
9. ↑  Marjukka Talvitie: Mikä on vuoden lappilainen kylä 2016?  29.6.2016. Yleisradio, yle.fi. Viitattu 30.12.2022.
10. 1 2 3 4  Etelä- ja Keski-Lapin kulttuurimaisemat ja maisemanähtävyydet (pdf, 6 MB) (39. Kierinki, s. 83) ymparisto.fi. Viitattu 1.1.2023.
11. 1 2 3  Kieringin historiaa Kieringin kehitys ry, kierinki.com. Viitattu 30.12.2022.
12. 1 2  Kieringin kylästä korven keidas  9.2.2011. Yleisradio, yle.fi. Viitattu 31.12.2022.
13. ↑  Kieringin teatterifestarit alkavat  3.8.2001. Yleisradio, yle.fi. Viitattu 30.12.2022.
14. ↑  Tapio Nykänen: Teatteriväki tapaa taas sisukkaassa pienessä lappilaiskylässä  25.7.2014. Yleisradio, yle.fi. Viitattu 30.12.2022.
15. ↑  Bikka Puoskari: Avustuspotti jakoon Sodankylässä: suurimmat summat Joulunavaukselle ja WaterCross-kisalle  6.6.2016. Yleisradio, yle.fi. Viitattu 30.12.2022.
16. ↑  Tapio Nykänen: Lapin kylät hurmaavat – 750 kilometriä ja 26 lappilaista kylää kolmessa päivässä moottorikelkalla  17.4.2016. Yleisradio, yle.fi. Viitattu 30.12.2022.
17. ↑  Jani Sipola: Moottorikelkkailu on aliarvostettu tukipilari  2018. Kelkkalehti 2/2018, via kierinki.com.  Arkistoitu 29.12.2022. Viitattu 31.12.2022.

Aiheesta muualla
----------------

* Kierinki -Ihmisen kokoinen kylä (video, 6 min 24s) (youtube.com)
* Kierinki Village - a hidden pearl of Finnish Lapland (23.1.2018) (englanniksi) (likefinland.com)
* Kieringin kylän kotisivut (Arkistoitu – Internet Archive)

### Kirjallisuutta

* Kumpula, Kaarina: *Kertomuksia Kieringistä.* Omakustanne, 2000. ISBN 952-91-2088-5.